ЩIэблэр хэкупсэу дауэ зэрыдгъэсэнур?
КъБР-м и Жылагъуэ палатэм и Советым и зэхыхьэ екIуэкIащ. Ар теухуауэ щытащ республикэм ис щIалэгъуалэм хэкур фIыуэ ялъагъуу, псэкIэ къулейуэ, хьэл-щэн дахэ яхэлъу гъэсэным хуэунэтIауэ 2012 гъэм жэпуэгъуэ мазэм КъБР-м и Жылагъуэ палатэм къигъэлъэгъуауэ щытахэр зэрагъэзащIэм.
Республикэм и Жылагъуэ палатэм и унафэщI Тау Пщыкъан зэхыхьэр къызэIуихри, япэ псалъэр абы и къуэдзэ Федченкэ Людмилэ иритащ.
— ЩIэблэр гъэсэныр егъэджакIуэхэм я мыкъалэну илъэс 20 и пэкIэ жаIэу щытами, иджы нэсу къагурыIуэжащ ныбжьыщIэхэм щIэныгъэрэ гъэсэныгъэрэ етыным зэхуэдэ гулъытэ хуащIын зэрыхуейр. ЩIэблэм я гъэсэныгъэм щыщIэныгъэхэр зэрыхэлъыр нобэ нэрылъагъущ. Щэнхабзэм, егъэджэныгъэм пэрытхэм, унагъуэм, къэралым, жылагъуэм я нэIэ зытетыпхъэ, зыр адрейм и щIэгъэкъуэну щызэдэлэжьапхъэ IэнатIэщ мыр. Лъэпкъ щэнхабзэр, хабзэр, литературэр, республикэм и цIыху пашэхэр — ахэращ щIэблэр щыдгъасэкIэ тегъэщIапIэу диIэн хуейр. А псор зэдгъэуIуфыныр куэдкIэ елъытащ властым и IуэхущIапIэхэмрэ жылагъуэ зэгухьэныгъэхэмрэ зэрызэдэлажьэм. ЩIэблэм я гъэсэныгъэм теухуауэ дэтхэнэ зыми къытлъыс жэуаплыныгъэр нэсу зыхэтщIэмэщ а Iуэхур щефIэкIуэнур, — жиIащ Федченкэ Людмилэ.
КъБР-м хъыбарегъащIэ IуэхущIапIэхэмкIэ, жылагъуэ, дин зэгухьэныгъэхэмкIэ и министрым и къуэдзэ Гыллыев Ахъмэт тепсэлъыхьащ республикэм и хъыбарегъащIэ IэнатIэхэм я лэжьакIуэхэм щIыналъэм ис щIалэгъуалэ жыджэрхэм, зэчиифIэхэм, щэнхабзэм, экономикэм, спортым, нэгъуэщI унэтIыныгъэхэм къыхэжаныкIахэм ятеухуа нэтын, тхыгъэ купщIафIэхэр зэрагъэхьэзырым. Апхуэдэу къигъэлъэгъуащ республикэм и телеканалхэмкIэ къат «Твой мир», «Молодежный акцент», «В мире знаний», «Молодёжный проспект», «Актуальные темы», нэгъуэщI нэтынхэр. ЩIэблэр гъэсэнымкIэ, анэдэлъхубзэр егъэщIэнымкIэ, гуапагъэ, фIы ялэжьынымкIэ мыхьэнэшхуэ яIэу Гыллыев Ахъмэт къилъытащ адыгэбзэкIэ, балъкъэрыбзэкIэ ягъэхьэзыр мы теленэтынхэм: «Погода в доме», «Унагъуэ альбом», «Унагъуэ», «Сабийхэр ди къэкIуэнращ», «Зэныбжьэгъугъэ», «Дуней псор уи IэмыщIэм илъщ», «Уафэ щхъуэкIэплъыкIэ», лъэпкъыбзэхэмкIэ къат мультфильмхэм.
Гыллыев Ахъмэт къыхигъэщащ республикэм и телеканалхэр дяпэкIэ махуи жэщи зэрылэжьэнум Iэмал хъарзынэ къазэрыритыр, сабийхэмрэ ныбжьыщIэхэмрэ яхуэгъэза нэтын гъэщIэгъуэнхэр нэхъыбэу зэрагъэхьэзырынур, ахэр Интернетми зэрыралъхьэнур. ХъыбарегъащIэ IэнатIэм и лэжьакIуэхэм я щIэныгъэм зэпымыууэ зэрыхагъахъуэр, журналист Iэзэхэр зэраIэр Гыллыевым щыжиIэм, ибзыщIакъым зи IэщIагъэм фIыуэ хэзыщIыкI лэжьакIуэ иджыри СМИ-хэр зэрыхуэныкъуэр.
КъБР-м Егъэджэныгъэмрэ щIэныгъэмкIэ и министерствэм и къудамэм и IэщIагъэлI нэхъыжь Iэхъий Ларисэ жиIащ щIэблэр псэкIэ къулейуэ, хьэл-щэн дахэ яхэлъу гъэсэным теухуауэ КъБР-м и Жылагъуэ палатэм къигъэлъэгъуа Iуэхухэр республикэм и курыт школхэм зэрыщагъэзащIэр, дяпэкIи а лэжьыгъэм зэрыпащэнур. Ар къытеувыIащ курыт школхэм щеджэ псоми щIэныгъэ нэхъыщхьэ зрагъэгъуэтыну зэрыщIэхъуэпсыр еджакIуэхэм ирата упщIэхэм я жэуапхэм къызэрагъэлъэгъуам, абы щыгъуэми рабочэ IэщIагъэхэм я гугъу зыми зэримыщIам, ныбжьыщIэхэм я зэфIэкIхэм иригушхуэн, я ехъулIэныгъэхэм хагъэхъуэнымкIэ ядэIэпыкъун зэрыхуейм.
Тау Пщыкъан жиIащ республикэм и егъэджакIуэхэм я щIэныгъэм хагъэхъуэн, ныбжьыщIэ къэс бгъэдыхьэкIэ щхьэхуэ хуаIэн зэрыхуейр, курыт школхэм гъэсэныгъэм теухуа зэхыхьэхэр нэхъыбэрэ зэрыщегъэкIуэкIыпхъэр.
Дунейпсо Адыгэ Хасэм и тхьэмадэ Сэхъурокъуэ Хьэутий зэрыжиIамкIэ, щIэблэм гъэсэныгъэ дахэ иратынымкIэ IэмалыфIщ зи лъэпкъ щэнхабзэр, хабзэр, бзэр, тхыдэр фIыуэ зыщIэ, щапхъэ зытрах пашэхэр.
Лэскэн район администрацэм и Iэтащхьэм и къуэдзэ Бажэ Дотий и псалъэм къыхигъэщащ цIыху къэс илэжь IуэхухэмкIэ къэралым и деж жэуаплыныгъэ ин зэрыщихьыр, щIыналъэр иригъэфIэкIуэну, зригъэужьыну дэтхэнэми къызэрылъысыр, щIэблэр зэрымыхъумыщIэм теухуа псалъэмакъхэр ягъэмащIэу, абы далъагъу ныкъусаныгъэхэр зыхрагъэнын папщIэ зыхуеину «IункIыбзэIухыр» къагъуэтыну и чэзу зэрыхъуар.
Бажэ Дотий тепсэлъыхьащ Лэскэн районым ис щIалэгъуалэм я зэхыхьэ, фестиваль зэхуэмыдэхэм щIэх-щIэхыурэ зэрыхэтым, республикэм и къэкIуэнум иригузавэ, сыт хуэдэ Iуэхуми хуэжыджэр, зэфIэкI зиIэ щIалэхэмрэ хъыджэбзхэмрэ утыку къызэрихьэм зэригъэгуфIэм, зэригъэгушхуэм.
Зэхыхьэм къыщыпсэлъащ Прохладнэ къалэ администрацэм щэнхабзэ, щIалэгъуалэ политикэмрэ спортымкIэ и къудамэм и унафэщI Колпак Ольгэ, Шэрэдж район администрацэм и Iэтащхьэм и къуэдзэ Эристаев Абдурэхьмэн, нэгъуэщIхэри.
ТЕКIУЖЬ Заретэ.
